“…Policia flanu unico kuza ki e pa nu fazi pa nu bai tenta encontra kes rapaz ki robanu…”
DYPK recebe mensagem de um jovem residente na ilha de Boavista. È konta modi ki è foi atakadu pa um grupu de thugs na Sal Rei, tambe è konta kual ki foi reason de policia kantu è bai apresenta queixa de acontecimento na esquadra de Sal Rei na Boavista. Segundo es jovem fla, manera ki policia tratal “kela è ka forma di diminui violencia e crimi”
Jovem ki pidi pa fika anonimo konta:
“Onti di noti mi cu nha mudjer e nha amigo nu foi atacadu pa um grupu di cinco rapaz tugs ki peganu e logo es comesa pidi dinhero. Tres des es pegan e kelotu dos pega nha mudjer e es pol faca na garganta. Cu ajuda di nha amigo el consigui corri cu rapaz ki tinha nha mudjer faca na garganta. Dipos nha mudjer cu nha amigo bai djudan cu kel tres rapaz ki tinha mi na tchon ta dan cu pedra. Es era cinco homi e um faca contra nos tres.
Dipos ki nu skapa di kes tugs, mi cu nha mudjer e nha amigo nu bai direto pa Esquadra di Policia. Dipos di um hora ta spera nu fala cu policia ki staba ta trabajaba na kel momentu. Kantu nu flal kuze ki passa cu nos, quase el ka danu atenson. E as vezes el fica ta ri di algu ki passa cu nos.
El ka fazi num reporti di kecha kin da. El perguntan pa nomi di rapaz e nu flal ma nu ka sabi nomi des, mas nu konchi rapaz pa cara. Policia fla si nu ka sabi nomi nada es ka podi fazi. Dipos kel policia flanu unico kuza ki e pa nu fazi pa nu bai tenta encontra kes rapaz ki robanu, pa nu pregunta pa ses nomi, tchoma policia e fla kes tugs pa es spera policia la djunto cu nos.
Entom gossi policia sa ta manda vitima pa bai pega atacador? Kuze ki es ta atcha ma ta contissi horas ki vitima encontra kes atacador? Es ta atcha ma rapaz ta xinta djuntu cu nos so ta spera policia tchiga la? Kes rapaz ki dan cu pedra e poi faca na garganta di nha mudjer?
Desde 2008 Cabo Verde tivi um omentu di violencia e crimi elevadu e algu ten ki ta ser feitu. Policia ta manda vitima pa bai confronta cu tugs en vez di es bai fazi ses trabadju – kela e ka forma di diminui violencia e crimi.
Na um pais ki economia ta dependi di turismo sistema di policia ka podi ser asi. Quandu ta faladu di kasubodi, turista e di kes ki e mas ta robadu. Si mesmo policia ka sabi modi ki es ta resolvi um situason di keli, modi ki kes turistas ta xinti e kuze ki bu ta atcha ma es ta fla ses amigos oras ki es bai di volta pa ses terra? Keli ta afeta turismo ki e kel ramu mas importanti di trazi dinhero pa Cabo Verde.
Ultimo kuza kin cre fla, mas e ka menos importanti, e ki nos Cabo Verdiano nu ten ki ta conxi nos direito. Nu ten 100% di direito di ser tratadu na um bom manera oras ki nu bai pidi ajuda na policia na um situason di keli. Nu ka ten ki ta fladu pa nu bai corri tras di kes alguien ki robanu e nu ka ten ki ta fazedu troça quando nu bai pidi ajuda na policia. Nu ten ki ta lembra keli e nunca nu ka podi aceita disrespeito ou maltratamentu.”
* …KOMENTA
kea_Latn kea_Latn kea_Latn kea_Latn kea_Latn kea_Latn kea_Latn pap_Latn kea_Latn kea_Latn kea_Latn